Á ngɔn Zamgbála, ńdɔ fɔ́ɔ́ Yismaɛ̂l, mɔ́n Netanya, mɔ́n Elishama, yǎ mvɔŋ bod ǹkúkúmá, m̀bɔ́g yā mim̀faŋ mí bod mí ńkúkúmá, á ngásuan ai bod awôm, bə́ sɔ́ kwī ábə Gedalias, mɔ́n Ahikam, á Mitspa, bə́ ngadí fūfulu. 2Etíé etíé, ńdɔ fɔ́ɔ́ Yismaɛ̂l, mɔ́n Netanya, á ngākódō á sí ai bod bóé áwôm, ńdɔ̄ bə́ ngáwé Gedalias, mɔ́n Ahikam, mɔ́n Shafân, ai okəŋ bítá. Éyə̄ hḿ bə́ ngáwé nā, é mod ǹkúkúmá yǎ Babilón á ngátə́le ǹdzóe ǹnam. 3Dzam də́dā fə ai é Yudɛn bə́sə̄ bə́ ngábə́ ai Gedalias á Mitspa ai Bəkaldéǎn yā bə́ ngábə́ hālá, bod bítá, ńdɔ Yismaɛ̂l a ngáman bɔ́ wé bə́sə. 4Məlú mə́bɛ̄ á mvús awú Gedalias, hála mod a ngə́lə təge yəm é dzam dí, 5ńdɔ̄ bod bə́ ngátíē á Sikem, yǎ Silo ai á Samaría, bod məwóm mwom, bə́ tɔ̄á ǹkəŋán zɛl, bə́ bə̄gə́ fə binyə̌nyaba bíwɔ́man, mim̀bǎg ai nyɔ́l ésə, bə́ ngázu ai mətúnuŋa ai otú yǎ bə́ yii sɔ́ túnī á Tə́mpɛl. 6Ńdɔ Yismaɛ̂l, mɔ́n Netanya, a ngátíē á Mitspa a kə́ tóban ai bɔ́ á zēn a kə́lə́ a yón. Á kpân a ngákpân bɔ́, nyé ai bɔ́ nâ: "Zǎn ábə Gedalias, mɔ́n Ahikam." 7Hədá, ǹnyie anə́ bə́ ngányián á tísɔn étēde, ńdɔ Yismaɛ̂l bân bod bóé bə́ ngáman bɔ́ wé ai okəŋ, a nɔŋɔ́ mim̀bim a kə́ woa ébē mə́ndím. 8Hədá, bod awômo bə́ ngábə́ á ńkundǎ bod ósə̄ hí, ńdɔ̄ bə́ ngádzó ai Yismaɛ̂l nâ: "Tə wawé bíā; bǐ bə̄lə́ bikái yǎ bí mān nyie á mə̄fúb álī: ovə́ga, fón ai mim̀bɔ́n ai wé". Ńdɔ a ngádzóge bɔ́, təge bɔ́ wē ai bəbə́nyāŋ. 9Ébé mə́ndím yā Yismaɛ̂l a ngáwoa mim̀bim mí é bod a ngáman wé é ngábə́ mod ebé, édzí ńkūkúmá Asa a ngáfág ású bítá ā lúmuŋan ai Baésha, ǹkúkúmá Ísraɛ̂l. Éyə Yismaɛ̂l, mɔ́n Netanya, a ngáman woǎ mim̀bim étē. 10É bod bə́sə̄ bə́ ngálígī á Mitspa, bəngɔn bə́ ńkúkúmá ai é bod bə́sə bəvɔ́g yā ńdzóe bəzimbi Nebuzaradân á ngāvə́ Gedalias, mɔ́n Ahikam, ńdɔ Yismaɛ̂l a ngáman bɔ́ bǐ mīńkóm, a nɔŋɔ́ bɔ̄, a kə́lə́ ai bɔ́ mīńkóm, éyɔŋ ǎ daŋa á ńnam bɔ́n bə́ Amon. 11Á wóg Yohanân, mɔ́n Karéah ai bívɛ̂d man bísə bə́ ngáwóg bə́bə̂ bə́ mam bə́sə Yismaɛ̂l, mɔ́n Netanya, a ngábɔ, 12ńdɔ̄ bə́ ngátógan bod bábán bə́sə, bə́ tíé naa bâkə lúman ai Yismaɛ̂l, mɔ́n Netanya, ńdɔ̄ bə́ ngákpaan nyé étə̌tǎg yā Gabaon.